text: 17-årige Christian vil være verdens bedste racerkører 
  28 februar 2019 kl. 17.52
  Selvom 17-årige Christian Lundgaard end ikke er gammel nok til at få et kørekort, vinder han internationale racerløb. Han kører Formel 3, men ambitionen er at nå helt til tops.
  I sidste uge kørte 17-årige Christian Lundgaard fra Hedensted testkørsel i Frankrig og Malaysia. I disse dage er han kortvarigt hjemme hos sin far og bror, før turen igen går ud i verden.
  Christian Lundgaard, racerkører Formel 3, Hedensted: "Jeg vil gerne vinde Formel 1 - ingen tvivl om det."
  Christian er Formel 3-kører og kører på Renaults talenthold, og han er rigtig god til at køre ræs. Motorsportseksperter spår, at han en dag ender blandt de bedste i Formel 1, og hvis det står til Christian, skal det nok lykkes.
  - Jeg vil gerne vinde Formel 1 - ingen tvivl om det. 
  Siden Christian for to år siden skiftede gokarten ud med en racerbil, har han ofte stået øverst på sejrsskamlen.
  Det begyndte i en gokart 
  Christian Lundgaard deltager i racerløb i hele verden, men det lå ikke i kortene, da han første gang satte sig i en gokart. 
  - Der græd og græd jeg, for jeg syntes, den larmede så meget, men jeg var også kun seks år gammel, fortæller Christin Lundgaard.
  Men efter et par ture i gokarten vandt han alligevel, og i 2015 blev han europamester i gokart-disciplinen, og siden er det kun gået stærkt.
  - Lige nu ser timingen rigtig god ud. Jeg bliver nødt til at være der, og hele tiden præstere, siger Christian Lundgaard.
  